Vrae oor olifantvrektes in IndiëDaar is talle vrae oor die groot aantal olifantvrektes wat die afgelope week in die woud van ŉ reservaat in die noordooste van Indië aangemeld is (Foto: Nagaon, AFP) Daar is talle vrae oor die groot aantal olifantvrektes wat die afgelope week in die woud van ŉ reservaat in die noordooste van Indië aangemeld is. Alhoewel Indiese owerhede sê dat die olifante deur weerlig doodgeslaan is, meen ŉ vooraanstaande natuurbewaarder dat dit nie die geval kon wees nie. Die Indiese owerhede het intussen ŉ ondersoek gelas om agter die kap van die byl te kom. Die olifanttrop van minstens 18 olifante is Donderdag in die Kandali-reservaat in Assam, in die noordooste van Indië, dood aangetref. Bosbewaarders en ’n plaaslike wetgewer, Jitu Goswami, voer aan die olifante het gevrek nadat die woud deur weerlig getref is. Die natuurbewaarder Soumyadeep Datta van die omgewingsaktivistegroep Nature’s Beckon, het gesê hy is skepties oor dié rede nadat hy foto’s van die dooie diere op sosiale media gesien het. ‘n Veearts stel ondersoek in nadat ‘n groot hoeveel olifante in ‘n reservaat in Indië gevrek het (Foto: Nagaon, AFP) “Die olifante kon weens vergiftiging gevrek het,” het Datta gesê. “Ons moet vir die departement van bosbou se nadoodse ondersoek wag.” ’n Span veeartse en amptenare van die departement het Vrydag saam met Parimal Suklabaidya, Assam se minister van bosbou- en omgewingsake, na die reservaat vertrek. Indië huisves byna 30 000 olifante, wat ongeveer 60% van die wilde Asiatiese olifantbevolking uitmaak. In die afgelope paar jaar was daar toenemend voorvalle van olifante wat deur plaaslike inwoners doodgemaak is – en andersom – namate mense bosgebiede al hoe dieper binnedring.